Sumilao, Sumilao
Inquirer, December 6, 2007
Siglosiglo ti isu met laeng nga isu.
Ket ita nga aldaw, iti kararag kadagiti manangngaasi,
Dawatentay ti panagtangeb ti langit ken daga
Ta mapukaw amin a pakariribukan dagiti mais
Pagay kagaw alsong atang ti panagbatiwerwer ti kimat
A mangkin-od iti agpuerong a galad ti ikan
Wenno panagimmimikki ti komedor
A naynay a manglanglangan
Agimmamadi iti maidasar a taraon manipud
Iti pigsa ti mannalon nga idi pay ket agpalpalama
Gumawgawawa iti lames ti taaw ken ti daga.
Kinautiboda met ngamin piman dagiti bang-i
Ti bengkag sa ti tudo sa ti arimukamok
A paaklili iti linnaaw iti mata ti rebulto a dios
A no sagidem ket agurok.
Mailibot dagiti dagensen, kas iti nakamanto a birhen
Kas iti mapadso a mesias dagiti nakakurbata a gagem.
Isuda met laeng dagidi a kabusor,
Maysa a pangen dagiti aggaagab iti katkatawa
Iti duag wenno arubayan no kasta nga agdarudar
Ti ayat, agbugi dagiti rabii iti imnas tig-ab
Wenno samiweng nga iti kaunggan umukuok
Sadiay nga agbalay, agapon kas iti billit-a-tuleng
A no agkayab ket sumurot iti arbis ti dam-eg
Wenno iti bayakabak ti sao nga alikuteg
Agsawar kadagiti beggang iti pus-ong
Nga agalumiim nga agpasugnod
Ta agpabus-oy ngarud ti sardam
Kadagiti sagawisiw a makapabang-ar
Wenno dagiti arasaas ti pungan
Sa ti ules a no agisem ket di mapilawan.
Kasano nga agrebolusion, kas pagarigan,
Dagiti rangaw ti utong wenno ti uggot ti paria
No dida maawatan ti kayat a sawen ti tamnay?
Saan nga iti daga ti 'yan ti rugi dagiti amin a sennaay.
Adda kadagiti sao nga isawang ti padi ti rigat.
Adda kadagiti panagkuros iti muging dagiti kurimaong
Iti nam-ay, pannakakiki iti gargari ti ayat nga agtagibalay.
Ebanghelio, kunada, ebanghelio ti panagmulaggat.
Wenno ti kusilap kenka kadagiti agsaraaw a malukong
Gapu ta ti digo ket ibienesda iti limos ti tangatang.
A ngem ta saan a kas karina ti mangipaay iti anak
Iti manglengnges a beklat, wenno 'tay gitaan nga uleg
No dumawat piman iti karayo dagiti paggaak
Nga ubbaw ta an'a ngarud ket baribar
Met ti urit ti arado, iti nadayaw a langit a sumarot
Agpaisalakan, saanton nga agpasugnod.
Agmartsakami kas idi punganay.
Iti kada addang a birokenmi ti tarumpingay:
Kada addang, kada dagensen iti balligi dagiti pasaw.
A Solver Agcaoili
Hon, HI /12-06-07
2 comments:
- Ka Loren said...
-
Sapay koma ta mabasa met daytoy dagiti gamsaw, dagiti agtatakaw ti tagainep ti latok ken ungot, dagiti balintungeg a bingkol ti bengkag, ken dagiti sunget ti arasaw.
Adda latta a nakatayok ti gemgemko. Uray agdaran ti pungo-pungnguak. Agabay ta, Ka Agca!
- December 5, 2007 at 9:16 PM
- ariel said...
-
Ala wen, ditay mamingga! Agbiagka, Ka Loren.
- December 5, 2007 at 9:30 PM
isl_Latn eng_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ceb_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn por_Latn cym_Latn eng_Latn min_Latn unk ilo_Latn ilo_Latn dan_Latn eng_Latn unk ilo_Latn dan_Latn